Kommissionens beslutning

af 22. marts 2001

om godkendelse af enhedsprogrammeringsdokumentet for EF-strukturinterventioner i regionen Lorraine, der er omfattet af mål 2 i Frankrig

(meddelt under nummer K(2001) 628)

(Kun den franske udgave er autentisk)

(2002/507/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene(1), særlig artikel 15, stk. 5,

efter høring af Komitéen for Udvikling og Omstilling i Regionerne, udvalget i traktatens artikel 147, Komitéen for Landbrugsstrukturerne og Udvikling af Landdistrikterne, og

ud fra følgende betragtninger:

(1) I artikel 13 og følgende artikler i afsnit II i forordning (EF) nr. 1260/1999 fastlægges der betingelser for udarbejdelse og gennemførelse af enhedsprogrammeringsdokumenter.

(2) Ifølge artikel 15, stk. 1 og 2, i forordning (EF) nr. 1260/1999 kan medlemsstaten efter at have hørt partnerne som omhandlet i samme forordnings artikel 8 forelægge Kommissionen en udviklingsplan, der behandles som udkast til enhedsprogrammeringsdokument, hvis indhold beskrives i forordningens artikel 16.

(3) I medfør af artikel 15, stk. 5, i forordning (EF) nr. 1260/1999 træffer Kommissionen på grundlag af medlemsstatens regionale udviklingsplan som led i det partnerskab, der defineres i nævnte forordnings artikel 8, efter procedurerne i artikel 48 til 51 afgørelse om enhedsprogrammeringsdokumentet efter aftale med den pågældende medlemsstat.

(4) Den franske regering har den 17. april 2000 forelagt Kommissionen et fyldestgørende udkast til enhedsprogrammeringsdokument for regionen Lorraine, der er omfattet af mål 2 som defineret i artikel 4, stk. 1, og som er berettiget til overgangsstøtte under mål 2 og 5b som defineret i artikel 6, stk. 2, i forordning (EF) nr. 1260/1999. I overensstemmelse med artikel 40, stk. 2, i Rådets forordning (EF) nr. 1257/1999 af 17. maj 1999 om støtte til udvikling af landdistrikterne fra Den Europæiske Udviklings- og Garantifond for Landbruget (EUGFL) og om ændring og ophævelse af visse forordninger(2) omfatter dette udkast til enhedsprogrammeringsdokument andre udviklingsforanstaltninger for landdistrikter end dem, der er fastsat i artikel 35, stk. 1, i nævnte forordning. Dette udkast til enhedsprogrammeringsdokument omfatter de elementer, der er fastsat i samme forordnings artikel 16, bl.a. en beskrivelse af de udvalgte prioriterede felter samt oplysninger om medfinansieringen fra Den Europæiske Fond for Regionaludvikling (EFRU), Den Europæiske Socialfond (ESF) og Den Europæiske Udviklings- og Garantifond for Landbruget (EUGFL), Garantisektionen.

(5) Datoen for forelæggelsen af udkastet, som Kommissionen finder fyldestgørende, er den dato, fra hvilken udgifterne er støtteberettigede. Da det fyldestgørende udkast blev forelagt for Kommissionen i perioden 1. januar 2000 til 30. april 2000, er datoen, fra hvilken udgifterne i strukturfondssammenhæng er støtteberettigede, den 1. januar 2000, jf. artikel 52, stk. 4, i forordning (EF) nr. 1260/1999. Med hensyn til EUGFL, Garantisektionen, er udgifterne i henhold til artikel 6 i Kommissionens forordning (EF) nr. 2603/1999(3) ikke støtteberettigede, medmindre beløbet rent faktisk er blevet udbetalt til modtageren efter fristen for fremlæggelse af programmet. I henhold til artikel 30 i forordning (EF) nr. 1260/1999 bør der fastsættes en dato for, hvornår udgifterne ophører med at være støtteberettigede.

(6) Der er fastsat regler for foranstaltninger til udvikling af landdistrikterne, som finansieres af Den Europæiske Udviklings- og Garantifond for Landbruget (EUGFL), Garantisektionen, i forordning (EF) nr. 1257/1999, navnlig regler om, at de skal være forenelige og hænge sammen med den fælles landbrugspolitiks tiltag.

(7) Enhedsprogrammeringsdokumentet er blevet udarbejdet i samråd med medlemsstaten som led i partnerskabet.

(8) Kommissionen har sikret sig, at enhedsprogrammeringsdokumentet er blevet udarbejdet i overensstemmelse med additionalitetsprincippet.

(9) I henhold til artikel 10 i forordning (EF) nr. 1260/1999 sikrer Kommissionen og medlemsstaten under overholdelse af partnerskabet samordningen af de forskellige fondes interventioner, dels indbyrdes, dels med interventionerne fra EIB og de øvrige eksisterende finansielle instrumenter.

(10) EIB har medvirket ved udarbejdelsen af enhedsprogrammeringsdokumentet i henhold til artikel 15, stk. 5, i forordning (EF) nr. 1260/1999. Den har erklæret sig villig til at bidrage til gennemførelsen af dette dokument, for så vidt som dens vedtægtsmæssige bestemmelser gør det muligt.

(11) EF's støtte for hele perioden og den årlige fordeling af den fastsættes i euro. Den årlige fordeling skal stemme overens med de finansielle overslag. I henhold til artikel 7, stk. 7, i forordning (EF) nr. 1260/1999 er EF's støtte blevet indekseret med 2 % om året. I henhold til artikel 7, stk. 7, og artikel 44, stk. 2, i forordning (EF) nr. 1260/1999 kan støtten revideres midtvejs, dog senest den 31. marts 2004, med henblik på at tage højde for den reelle prisudvikling og fordelingen af resultatreserven.

(12) Under hensyntagen til den rytme, hvormed enhedsprogrammeringsdokumentets prioriterede felter udmøntes konkret, skal fordelingen af beløbene mellem de prioriterede felter inden for forudbestemte begrænsninger kunne justeres i samråd med den pågældende medlemsstat i det omfang, der er behov for det -

VEDTAGET FØLGENDE BESLUTNING:

Artikel 1

Enhedsprogrammeringsdokumentet for EF-strukturinterventioner i regionen Lorraine, der er omfattet af mål 2, og som er berettiget til overgangsstøtte under mål 2 og 5b i Frankrig for perioden 1. januar 2000 til 31. december 2006, godkendes.

Artikel 2

1. I henhold til artikel 19 i forordning (EF) nr. 1260/1999 omfatter enhedsprogrammeringsdokumentet følgende elementer:

a) den strategi og de prioriterede felter, der er udvalgt med henblik på EF-strukturfondenes, EUGFL, Garantisektionens, og medlemsstatens fælles initiativer, deres særlige mål, udtrykt i tal, en forhåndsevaluering af den forventede virkning, herunder på miljøsituationen, og en angivelse af, at de prioriterede felter hænger sammen med den økonomiske, sociale og regionale politik samt beskæftigelsesstrategien i Frankrig.

Der er følgende prioriterede felter:

1. udvikling af aktiviteter med selvforstærkende virkning for jobskabelsen

2. bæredygtig fysisk planlægning

3. støtte til eksisterende muligheder i området og styrkelse af den sociale samhørighed

4. udvikling af landdistrikter

5. teknisk bistand

b) en kortfattet beskrivelse af de påtænkte foranstaltninger med henblik på gennemførelse af de prioriterede felter, herunder de oplysninger, der er nødvendige for at vurdere støtteordningerne ud fra statsstøttebestemmelserne i traktatens artikel 87

c) en vejledende finansieringsplan, der for hvert prioriteret felt angiver det påtænkte rammebeløb for hvert år for medfinansieringen fra de forskellige fonde og de øvrige finansielle instrumenter - herunder det samlede beløb fra EUGFL, Garantisektionen - og som præciserer, hvilke bevillinger der er afsat til regioner, der modtager overgangsstøtte under mål 2 og 5b, og også angiver medlemsstatens egne støtteberettigede offentlige og tilsvarende midler og skønnede private midler. Fondenes samlede årlige støtte til enhedsprogrammeringsdokumentet er forenelig med de gældende finansielle overslag

d) bestemmelser om enhedsprogrammeringsdokumentets iværksættelse, som omfatter udpegning af forvaltningsmyndigheden, beskrivelse af reglerne for forvaltning af enhedsprogrammeringsdokumentet samt anvendelse af globaltilskud, beskrivelse af overvågnings- og evalueringssystemerne, herunder overvågningsudvalgets rolle, og bestemmelser om partnernes involvering i overvågningsudvalgene

e) forhåndskontrol af additionaliteten og information, der sikrer pengestrømmenes gennemsigtighed.

2. Den vejledende finansieringsplan angiver de samlede udgifter til de prioriterede felter, der er udvalgt med henblik på EF's og den pågældende medlemsstats fælles initiativer, dvs. 918358059 EUR for hele perioden, samt de påtænkte rammebeløb for medfinansieringen fra strukturfondene, dvs. 380338597 EUR, og fra EUGFL, Garantisektionen, dvs. 31290000 EUR.

Det nationale finansieringsbehov, der følger deraf, dvs. 411628597 EUR for den offentlige sektor og 95100865 EUR for den private sektor, kan delvis dækkes af EF-lån fra EIB og de øvrige låneinstrumenter.

3. Med hensyn til foranstaltningerne vedrørende udvikling af landdistrikter er størrelsen af EUGFL, Garantisektionens medfinansiering angivet i enhedsprogrammeringsdokumentet for hver foranstaltning. Størrelsen af EUGFL's medfinansiering til delforanstaltninger og initiativer er angivet i programtillægget, jf. artikel 19, stk. 4, i forordning (EF) nr. 1260/1999, og skal ligge fast i mindst et budgetår.

Artikel 3

1. Den samlede støtte fra alle strukturfondene til dette enhedsprogrammeringsdokument er på 380338597 EUR, idet EUGFL, Garantisektionen, bidrager med 31290000 EUR.

De nærmere regler for ydelsen af støtten, herunder støtten fra fondene til de forskellige prioriterede felter, som indgår i enhedsprogrammeringsdokumentet, fremgår af finansieringsplanen i bilaget til denne beslutning.

2. Til orientering ser den foreløbige fordeling af den samlede EF-støtte mellem strukturfondene ud som følger:

>TABELPOSITION>

3. Under gennemførelsen af finansieringsplanen kan de samlede udgifter eller fondsstøtten til et prioriteret felt efter aftale med medlemsstaten i hele programmeringsperioden justeres med op til 25 % af den samlede fondsstøtte til enhedsprogrammeringsdokumentet eller en højere procentdel, når blot beløbet ikke overstiger 30 mio. EUR, og den samlede fondsstøtte, der er nævnt i stk. 1, ikke ændres.

Artikel 4

Denne beslutning foregriber ikke Kommissionens holdning over for statsstøtte efter traktatens artikel 87, stk. 1, som er omfattet af denne intervention og endnu ikke godkendt af Kommissionen. Det forhold, at medlemsstaten forelægger en ansøgning om intervention, et programtillæg eller en betalingsanmodning, træder ikke i stedet for den underretning, som omhandles i traktatens artikel 88, stk. 3.

EF's medfinansiering af statsstøtte efter traktatens artikel 87, stk. 1, kræver, hvad enten det drejer sig om støtteordninger eller individuel støtte, at de på forhånd skal godkendes af Kommissionen i henhold til traktatens artikel 88, undtagen de tilfælde, som er i overensstemmelse med de minimis-reglen, og undtagen den støtte, der er fritaget i henhold til fritagelsesforordninger udstedt af Kommissionen efter Rådets forordning (EF) nr. 994/98 af 7. maj 1998 om anvendelse af artikel 87 og 88 i traktaten om oprettelse af Det Europæiske Fællesskab på visse former for horisontal statsstøtte(4). Foreligger der ikke en sådan fritagelse eller godkendelse, er støtten ulovlig (konsekvenserne heraf er fastlagt i procedurereglerne for statsstøtte), og hvis de medfinansieres, vil det blive behandlet som en uregelmæssighed efter artikel 38 og 39 i forordning (EF) nr. 1260/1999.

Anmodninger om mellemliggende eller endelige betalinger som beskrevet i forordningens artikel 32 betragtes derfor ikke som gyldige af Kommissionen i forbindelse med foranstaltninger, der omfatter medfinansiering af ny eller ændret støtte som defineret i procedurereglerne for statsstøtte, hvad enten det drejer sig om støtteordninger eller individuel støtte, før Kommissionen har fået meddelelse om dem og formelt har godkendt dem.

Uanset ovenstående stykker gælder artikel 51 og 52 i forordning (EF) nr. 1257/1999 i forbindelse med udvikling af landdistrikter, der medfinansieres af EUGFL.

Artikel 5

I forbindelse med strukturfondsstøtte er udgifterne støtteberettigede fra den 1. janaur 2000 og i forbindelse med EUGFL, Garantisektionen, er de støtteberettigede fra den 17. april 2000.

Udgifterne ophører med at være berettigede til støtte fra strukturfondene den 31. december 2008. Denne frist er forlænget til den 30. april 2009 for udgifter afholdt af de organer, der yder støtte efter artikel 9, litra 1), i forordning (EF) nr. 1260/1999. Hvad angår det område, der er berettiget til overgangsstøtte, ophører udgifterne med at være støtteberettigede den 31. december 2007.

Betalinger, som de udbetalende organer har foretaget i forbindelse med programmeringsdokumentet, kan anmeldes til EUGFL, Garantisektionen, indtil den 31. december 2006.

Artikel 6

Denne beslutning er rettet til Den Franske Republik.

Udfærdiget i Bruxelles, den 22. marts 2001

På Kommissionens vegne

Michel Barnier

Medlem af Kommissionen

(1) EFT L 161 af 26.6.1999, s. 1.

(2) EFT L 160 af 26.6.1999, s. 80.

(3) EFT L 316 af 10.12.1999, s. 26.

(4) EFT L 142 af 14.5.1998, s. 1.